Bratislava 4. mája (TASR) - Predseda Strany občianskeho porozumenia Pavol Hamžík ešte zváži, či sa na mimoriadnom kongrese strany bude uchádzať o najvyššiu funkciu. Zároveň chce navrhnúť, aby sa kongres uskutočnil skôr, nie tak ako bolo plánované, koncom júna. Hamžík sa vracia do poslaneckých lavíc a naďalej sa cíti byť členom vládnej koalície.
Situáciu súvisiacu so svojím odvolaním z vicepremiérskeho postu považuje za vážnu. "Bol to silný úder aj pre SOP. Uvedomujem si to i svoju politickú zodpovednosť pred stranou. Predčasné závery však nechcem robiť", uviedol v rozhovore pre TASR. Priznal svoju oslabenú pozíciu v SOP po celej kauze údajnej sprenevery predvstupových fondov Európskej únie. Dokonca v tom vidí zámer, pretože zvnútra sa jeho postavenie nepodarilo oslabiť. "Bolo nutné urobiť to mediálne zvonku. Keď to nestačilo, tak bolo potrebné ma zasiahnuť na najcitlivejšom mieste - na poste vicepremiéra pre integráciu. Na mieste, na ktoré som bol roky pripravovaný", konštatoval.
Hamžík na otázku akú má dôveru v poslaneckom klube SOP, kde sa vracia, konštatoval, že táto záležitosť má aj inú stránku. "Je to aj vec mojej dôvery voči ľuďom, ktorým som rok držal chrbát. Nechali ma tri roky robiť aj to, čo mali oni. Možno sa nezachovali, ako som od nich očakával v krízovej situácii. Charaktery sa ukazujú až v nej", zdôraznil.
Mikuláš Dzurinda ako premiér nemá jeho dôveru, ale ako s politikom si s ním Hamžík sadne za rokovací stôl. Hamžík však odmietol špekulácie o tom, či by prípadne podporil návrh nezávislého poslanca Roberta Fica na Dzurindovo odvolanie. "Takéto návrhy však nebudem predkladať", vyhlásil.
*zg som